ET Euroopa Liidu Teataja C 223/10

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 223/09)

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

KOONDDOKUMENT

„MOJAMA DE BARBATE”

ELi nr: ES-PGI-0005-01210 – 10.03.2014

KPN ( ) KGT ( X )

1. Nimetus

„Mojama de Barbate”

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.7. Värske kala, molluskid ja koorikloomad ning neist valmistatud tooted

3.2. Punktis 1 esitatud nimetusele vastava toote kirjeldus

Toodet „Mojama de Barbate” saadakse tuunikala hinnatavast osast, fileest (nii kahest ülemisest kui ka kahest alumisest fileest), mida laagerdatakse ja kuivatatakse õhu käes või selleks ette nähtud tunnelites.

Toodet „Mojama de Barbate” liigitatakse ekstra- või I klassi.

Ekstraklass: sellesse kategooriasse liigitatakse mojama (soolatuun), mida saadakse tuuni selgroole kinnituvast filee siseosast, mis on vähem rasvane.

I kategooria: sellesse kategooriasse liigitatakse mojama, mida saadakse ekstraklassi filee kõrval asuvatest fileetükkidest, mille rasvasisaldus on suurem.

Toode „Mojama de Barbate” on tumepruuni värvusega ja selle lõikekohal on näha tuunikalafileele iseloomulikud viirud, mis eristuvad I klassi tootel palju selgemalt kui ekstraklassi tootel. Lõikepind on eri intensiivsusega granaatpunase värvusega, servad on tumedamad, tekstuur on tihke, sile ja vähekiuline. Tootel on rasvase kala lõhn ja maitse.

Soolasisaldus jääb vahemikku 3–9 % ja suhtelist niiskust on 35–45 %.

Toodet „Mojama de Barbate” turustatakse vaakumpakendatuna läbipaistvas asjakohaselt märgistatud kilekotis eri kaaluga tükkide või viiludena oliivi- või päevalilleõlis. Samuti võib seda turustada viilutatult oliivi- või päevalilleõlis klaaspurkidesse pakendatuna.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toodet „Mojama de Barbate” valmistatakse tuunikalafileest, mida saadakse liikidest Thunnus albacares (kulduim-tuun) ja Thunnus thynnus (harilik tuun), mille eluskaal on üle 200 kg. Toote tooraine päritolule ei ole kehtestatud piiranguid, kuid kasutada võib üksnes looduses kasvanud tuunikala.

3.4. Tootmise erietapid, mis peavad toimuma määratletud geograafilises piirkonnas

Määratletud geograafilises piirkonnas teostatakse järgmisi toiminguid: tuunikala pesemine, tükeldamine (traditsioonilise nimetusega ronqueo), lõigatud tükkide pesemine, soolamine, korduv pesemine soovitud soolsusastme saavutamiseks, pressimine, tuunikalafileede laagerdamine kuivatamise teel, viimistlemine ja pakendamiseks lõpliku valiku tegemine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toode „Mojama de Barbate” tuleb pakendada tootmisettevõttes, et säilitada töötlemisprotsessi lõpuks saavutatud füüsikalis-keemilised ja organoleptilised omadused, eelkõige soola- ja suhtelise niiskuse sisaldus.

3.6. Sellise toote märgistamise erieeskirjad, millele registreeritud nimetus viitab

Iga KGT-ga „Mojama de Barbate” toodet turustava ettevõtja märgisel peavad olema nähtavalt esitatud sõnad „Mojama de Barbate” ja Euroopa Liidu kaitstud geograafilise tähise logo. Samuti on kohustuslik esitada alljärgnev kaitstud geograafilise tähise logo.

4. Geograafilise piirkonna täpne määratlus

Töötlemispiirkond asub Cádizi provintsi omavalitsusüksustes Barbate ja Vejer de la Frontera.

5. Seos geograafilise piirkonnaga

Toodet „Mojama de Barbate” tuntakse riiklikul turul gurmeetootena, millele on iseloomulik hoolikas valmistusviis, kõrge hind ja nõudlik tarbija. Seda võib leida Hispaania eri paigus spetsiaalsetes traditsioonilisi kulinaariatooteid pakkuvates poodides ja restoranides.

Toote „Mojama de Barbate” seos geograafilise piirkonnaga põhineb toote hinnatud mainel, mis tuleneb selle piirkonna kalasoolamistraditsioonist, kus kala on püütud ja kus seda jätkuvalt püütakse ning kus käsitööndusliku töötlemise aluseks olevaid kogemusi ja oskusteavet on põlvest põlve edasi antud.

Kõikjal Cádizi lahe rannikul on ammustest aegadest kala püütud ja tuunikala soolatud. Traditsioon ulatub tagasi foiniiklaste ja tartessoslaste aega, sest just need rahvad õpetasid piirkonna varastele asukatele kalapüügitehnikaid ja, olemasolevate viidete kohaselt, juba sel ajal ka tuunipüügiks vajalike võrgulabürintide kasutamist.

Hiljem täiustasid araablased võrkude ülesehitust ja võtsid kasutusele tuunipüügitehnika mõrra (Andaluusia araabia keeles almadrába – löömis- või võitlemispaik) abil, mis kujutas endast võrgulabürinte, mis paigutati ranniku lähedale, kudemisrände ajal Atlandi ookeanist Vahemerre suunduvate tuunide püüdmiseks.

Peaaegu kümne sajandi jooksul on paljud klassikalised autorid teinud ohtralt ülestähendusi Gibraltari väina mõrdadest, piirkonna rohkest tuunikalasaagist ja kalade suurusest, kirjeldades üksikasjalikult tuunipüüki nimetatud võrgulabürintides, tuunikala turustamist kõikjal Vahemere ääres ning rõhutades tuunikala rikkalikku toiteväärtust ja kulinaarseid omadusi.

Tuunikala soolamis- ja töötlemistööstus õilmitses juba Rooma-aegses Baetica provintsis. Hiljem Lõuna-Hispaaniasse elama asunud rahvad jätkasid kalatööstuse täiustamist, tänu millele on see püsinud tänaseni ja säilitanud töötlemisprotsesside traditsioonilise ja käsitööndusliku olemuse.

Toote „Mojama de Barbate” geograafilises tootmispiirkonnas hoitakse jätkuvalt elus traditsioonilisi töötlemisettevõtteid ja korraldatakse üritusi nii hotellisektori ja kalatööstuse asjatundjatele, asjaarmastajatele kui ka avalikkusele. Üks näide on Barbate omavalitsuse korraldatav Semana Gastronómica del Atún (tuunikala-teemaline kulinaarianädal), mille ajal teevad toidumaailmaga seotud ettevõtjad toiduvalmistusesitlusi ning külalised saavad maitsta traditsioonilisi tuunikalaroogi, mis kuuluvad lahutamatult Cádizi rannikupiirkonna toidukultuuri juurde. Ürituse raames toimuvad ka muud tegevused, nagu kokandusvõistlused või parima tapa-suupiste valmistamise võistlus, mille eesmärk on selgitada välja parim tuunikalast valmistatud tapa-suupiste.

Mojama on olulisim soolatud tuunikalatoode. Tööstusharule, kus toodet valmistatakse üksnes käsitöönduslikult, on pannud aluse väikesed ja keskmise suurusega ettevõtjad, mille eesotsas on ettevõtja asutaja või tema järeltulijad. See on võimaldanud säilitada aja jooksul vana traditsioonilist valmistustehnikat, võttes lisaks kasutusele üksnes selliseid kvaliteeti parandavaid uusi meetodeid, mis suurendavad toidu ohutust ja võimaldavad tootmisprotsessi täies ulatuses jälgida.

Nimetatud toote valmistamiseks on vaja teadmisi ja kogemusi kogu protsessi vältel: kala lahtilõikamine ja tükeldamine, fileede eraldamine toote „Mojama de Barbate” valmistamiseks, lõigete tegemine õigesse kohta, soolamisetapp, mille tegemiseks on vaja teada, kui palju soola lisada, pesemine, mida tuleb teha kontrollitult, et eemaldada fileelt üksnes üleliigne sool, ning lõpuks kuivatamine, mis leiab tänu piirkonnale aset parimates tingimustes kas looduslikus keskkonnas või selleks ette nähtud tunnelites.

Toote heast mainest kulinaariavaldkonnas annavad tunnistust arvukad viited eri väljaannetes, nagu põllumajandus-, kalandus- ja toiduaineministeeriumi 1996. aastal avaldatud Inventario Español de Productos Tradicionales (ülevaade Hispaania traditsioonilistest toodetest) ja fondi Fundación Unicaja avaldatud uuring Catalogación y Caracterización de los Productos Típicos Agroalimentarios de Andalucía (Andaluusia tüüpiliste põllumajandustoodete loend ja kirjeldused), II osa (2006). Mojamat kirjeldatakse nendes trükistes Andaluusia traditsioonilise tootena, mille tootmine on koondunud peamiselt Barbatesse (Cádiz) ja Isla Cristinasse (Huelva).

Üleriigiline päevaleht El País avaldas 30. augustil 2009. aastal toidualase artikli Sal para la vida (Sool elu jaoks), mille kohaselt

„kasutavad arenenud riigid ka praegu kala soolamist, kuna see annab kalale hõrgu lõpparoomi. Hispaanias valmistatakse maailmamainega tooteid, nagu Santoña anšoovised ja Barbate tuunikalamojama.”

Provintsi reisijuhi La Mar de Cádiz toidukultuuri käsitlevas osas öeldakse järgmist: „Cádizi provintsi ranniku toidukultuur on sama mitmekesine ja rikkalik nagu sealne pinnas, ulatudes Sanlúcar de Barrameda ja El Puerto de Santa María veinidest Cádizi praekala ja „Mojama de Barbate” tuunikalani, mistõttu on selle piirkonna köök üks Hispaania armastatumaid.”

Toote „Mojama de Barbate” mainest annavad tunnistust arvukad internetiviited, mille hulgast võib nimetada järgmisi.

Kala- ja mereannirestorane hõlmava interaktiivse kataloogi veebisaidil öeldakse järgmist: „Üks tuntumaid soolatud tooteid on mojama de atún (tuunikalamojama) (tüüpiline toode Isla Cristinalt ja Barbatelt, Andaluusia suurimatelt tootjatelt)”.

Toodet „Mojama de Barbate” võib leida Sevilla restoraniketi Buentrago restoranide tapa-suupistete menüüst.

Madridi rahvusvahelise turismimessi FITUR avamisel pakuti degusteerimiseks muu hulgas suupistet „Mojama de Barbate”.

Cádizi provintsi eri väljaannetes mainitakse tuunikalanädala raames toimunud „Mojama de Barbate” degustatsioone.

Reisijuhis Los Caños de Meca tuuakse piirkonnale iseloomuliku tootena esile just „Mojama de Barbate”.

Ka restorani Alcaravea menüüs sisaldub ekstraklassi „Mojama de Barbate”.

Ajalehe Andalucía digiväljaandes ilmus artikkel, milles kinnitati „Mojama de Barbate” mainet: „Barbate (Cádiz) kulinaarne pärand on väga rikkalik ja mitmekesine tänu meresaadustele, mille hulka kuulub ka „Mojama de Barbate”” ja kirjeldati toodet üksikasjalikult.

Ka Cádizi provintsi reisijuhis nimetatakse toodet „Mojama de Barbate” kui piirkonnale iseloomulikku ja suure toiteväärtusega hõrku rooga.

Mis puutub kõnealuse nimetuse kasutamisse tavakeeles, siis 7. augusti 2000. aasta päevalehes ABC de Sevilla võib leida järgmise fraasi „…tiesos cual mojama de Barbate o de Isla Cristina”.

Viide spetsifikaadi avaldamisele

(Käesoleva määruse (2) artikli 6 lõike 1 teine lõik)

Spetsifikaadi terviktekst on kättesaadav järgmisel veebisaidil:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_mojama_barbate.pdf

või minnes otse piirkondliku põllumajandus- ja kalandusnõukogu (Consejería de Agricultura y PESCA) veebisaidile

(http://www.juntadeandalucia.es/agriculturaypesca/portal) ning klõpsates järgmistele linkidele: „Industrias Agroalimentarias”/„Calidad y Promoción”/„Denominaciones de Calidad”/„Productos derivados de la pesca”; spetsifikaat asub pealkirja „Denominaciones de Calidad” (kvaliteedinimetus) all.

(1) ELT L 343, 14.12.2012, lk 1.

(2) Vt joonealune märkus 1.